पेरिस ओलम्पिक जानेको सूची पेस गर्न मन्त्रीको निर्देशन
युवा तथा खेलकुदमन्त्री विराजभक्त श्रेष्ठले बुधबार आसन्न पेरिस ओलम्पिकमा भाग लिने नेपाली खेलाडी र तयारीबारेमा राष्ट्रिय खलकुद परिषद र नेपाल ओलम्पिक कमिटीसँग जानकारी लिएका छन् ।
काठमाडौँ — युवा तथा खेलकुदमन्त्री विराजभक्त श्रेष्ठले बुधबार आसन्न पेरिस ओलम्पिकमा भाग लिने नेपाली खेलाडी र तयारीबारेमा राष्ट्रिय खलकुद परिषद र नेपाल ओलम्पिक कमिटीसँग जानकारी लिएका छन् ।पेरिस ओलम्पिकमा नेपालले भाग लिने सात खेलाडी निश्चित भएको छ । मन्त्री श्रेष्ठले राखेप सदस्यसचिव टंकलाल घिसिङ, ओलम्पिक कमिटीका उपाध्यक्ष ज्योति राणा र महासचिव नीलेन्द्रराज श्रेष्ठलगायत पदाधिकारीसँग सहभागिता र जिम्मेवारीको विषयमा छलफल गरेको थियो ।उनले ओलम्पिक सहभागिताका लागि खेलाडीबाहेक पदाधिकारीहरूको हकमा आवश्यकताको आधारमा मापदण्डभित्र रहेर टोली पठाउन निर्देशन दिएका छन् । मन्त्री श्रेष्ठले एक साताभित्र भाग लिने नेपाली टोलीबारे राष्ट्रिय खेलकुद परिषदमार्फत मन्त्रालयमा जानकारी पेस गर्न नेपाल ओलम्पिक कमिटीलाई निर्देशन दिएका छन् ।सदस्यसचिव घिसिङले भाग लिने सात खेलाडीमध्ये टेबलटेनिसका स्यान्टु श्रेष्ठ अस्ट्रेलिया, पौडीका डुवाना लामाले थाइल्यान्ड र एलेक्जान्डर शाह अमेरिकामा व्यक्तिगत रूपमा तथा ब्याडमिन्टनका प्रिन्स दाहाल वैदेशिक प्रशिक्षणका लागि श्रीलंकामा रहेको जानकारी गराए ।ओलम्पिक कमिटीले सम्बन्धित संघले पठाएको प्रशिक्षकको एक्रिडिटेसनका लागि प्रक्रिया अगाडि बढाइएको जानकारी गरायो । ब्याडमिन्टनबाट भने कसैको पनि नाम नदिएको एनओसीले जनाएको छ । प्रिन्स प्रशिक्षकविना पेरिस ओलम्पिक जाने सम्भावना पनि छ ।एथलेटिक्सकी सन्तोषी श्रेष्ठ, सुटिङकी सुस्मिता नेपाल र मंगलबारमात्र वाइल्ड कार्ड पाएकी जुडोकी मनिता श्रेष्ठ प्रधानलाई असारदेखि दैनिक २ हजारका दरले प्रशिक्षण खर्च दिइने जानकारी गराइएको थियो । सदस्यसचिव घिसिङले तयारी र राष्ट्रिय संघको मागअनुसार क्वालिफाइङ प्रतियोगिता खेल्न ५० लाख बजेट खर्च भएको बताए ।मन्त्री श्रेष्ठले पेरिस ओलम्पिक र पारा ओलम्पिकका लागि ९० लाख बजेट विनियोजन भएको बताए । घिसिङले पेरिस ओलम्पिक सहभागिताका लागि आवश्यक सामग्री खरिद प्रक्रिया अगाडि बढाइसकेको जानकारी गराए ।